Αγαπητή Αννίτα,

Αγαπητά μέλη του Δημοκρατικού Συναγερμού,

Αξιότιμοι προσκεκλημένοι, αγαπητοί φίλοι,

Είναι μεγάλη μου χαρά να σας απευθύνω αυτό τον χαιρετισμό με την ευκαιρία της 49ης επετείου από την ίδρυση του Δημοκρατικού Συναγερμού.

Ο ΔΗΣΥ είναι το κόμμα που έχει γράψει ιστορία στην Κύπρο και συνεχίζει να διαμορφώνει το μέλλον της. Ένας πυλώνας δημοκρατίας και φάρος υπεύθυνης διακυβέρνησης.

Στο Ευρωπαϊκό Λαϊκό Κόμμα είμαστε πραγματικά περήφανοι για τον Δημοκρατικό Συναγερμό. Το όραμα, η συνέπεια και η ικανότητά σας να φέρνετε πραγματικά αποτελέσματα σας έκαναν να αποτελείτε ένα πρότυπο κεντροδεξιάς ηγεσίας.

Υπό την ηγεσία του αείμνηστου Γλαύκου Κληρίδη, ο ΔΗΣΥ ήταν το κόμμα που οδήγησε την Κύπρο στην ευρωπαϊκή οικογένεια.

Μεταξύ πολλών άλλων επιτευγμάτων, αντιμετωπίσατε τις οικονομικές κρίσεις με σταθερότητα και διαχειριστήκατε την πανδημία στην Κύπρο με αποφασιστικότητα και ενσυναίσθηση.

Αυτή είναι η παρακαταθήκη πάνω στον οποία χτίζετε, καθώς προετοιμάζεστε για την επόμενη πρόκληση: Τις βουλευτικές εκλογές του Μαΐου 2026.

Αγαπητοί φίλοι,

Η πορεία προς τις εκλογές δεν αφορά μόνο την εκλογική σας επιτυχία. Αφορά την επιβεβαίωση του ρόλου του ΔΗΣΥ ως η φωνή της λογικής, των μεταρρυθμίσεων και της υπευθυνότητας στην κυπριακή πολιτική.

Ζούμε σε μια εποχή που ο ευρωπαϊκός τρόπος ζωής μας δοκιμάζεται. Το μεταναστευτικό, ο πληθωρισμός, οι εξωτερικές απειλές και η παγκόσμια ανασφάλεια ασκούν πιέσεις στις δημοκρατίες σε όλη την ήπειρο. Η Κύπρος δεν αποτελεί εξαίρεση. Όμως, απέναντι σε αυτές τις προκλήσεις, είμαι βέβαιος ότι ο Δημοκρατικός Συναγερμός θα συνεχίσει να αποτελεί πηγή σταθερότητας και ευρωπαϊκού προσανατολισμού. Η παράταξη σας εκπροσωπείται δυναμικά στο Ευρωπαϊκό Κοινοβούλιο από τους καλούς μου φίλους, Μιχάλη Χατζηπαντέλα και Λουκά Φουρλά.

Όταν η Κύπρος χρειάζεται ηγεσία, ο ΔΗΣΥ ανταποκρίνεται. Όταν η Ευρώπη χρειάζεται την Κύπρο να μιλήσει με σαφήνεια και αυτοπεποίθηση, είναι ο ΔΗΣΥ που δείχνει τον δρόμο. Και όταν χρειάζονται μεταρρυθμίσεις, είναι ο ΔΗΣΥ που αναλαμβάνει, παίρνει την ευθύνη και παραδίδει αποτελέσματα.

Ένας ισχυρός Δημοκρατικός Συναγερμός δεν είναι προς όφελος μόνο του κόμματος. Είναι προς όφελος της Κύπρου και της Ευρώπης. Σημαίνει μια πιο ισχυρή Κύπρο στην καρδιά μιας ενωμένης, ασφαλούς και ευημερούσας Ευρώπης. Μια ισχυρή κοινοβουλευτική παρουσία του ΔΗΣΥ θα σιγήσει τις φωνές του λαϊκισμού και θα ενισχύσει τον ρόλο της Κύπρου στην ευρωπαϊκή πολιτική για την Ανατολική Μεσόγειο.

Αγαπητοί φίλοι,

Απόψε, τιμούμε με ευγνωμοσύνη τους άνδρες και τις γυναίκες που από το 1981 εκπροσώπησαν με υπερηφάνεια τον Δημοκρατικό Συναγερμό στη Βουλή των Αντιπροσώπων. Μέσα από δεκαετίες υπηρεσίας, σε καλούς αλλά και δύσκολους καιρούς, υπηρέτησαν ως η φωνή του ΔΗΣΥ και φορείς της εμπιστοσύνης του κυπριακού λαού.

Μερικοί από αυτούς τους διακεκριμένους βουλευτές είναι ακόμα μαζί μας σήμερα. Είναι βετεράνοι της δημόσιας ζωής που συνεχίζουν να μας εμπνέουν. Άλλοι, δυστυχώς, δεν είναι πια μαζί μας αλλά η παρακαταθήκη τους ζει. Σε όλες και όλους αυτούς οφείλουμε βαθιά ευγνωμοσύνη.

Αγαπητοί φίλοι,

Ένα ζήτημα παραμένει κεντρικό σε αυτή την πορεία: μια δίκαιη, βιώσιμη και λειτουργική λύση του Κυπριακού, στη βάση μιας Διζωνικής, Δικοινοτικής Ομοσπονδίας, με πολιτική ισότητα, σύμφωνα με τα σχετικά ψηφίσματα του Συμβουλίου Ασφαλείας του ΟΗΕ. Μια λύση σύμφωνη με το ευρωπαϊκό κεκτημένο, με τις αξίες της Ευρωπαϊκής Ένωσης και τις αρχές μας. Χωρίς την παρουσία ξένων στρατευμάτων, το αναχρονιστικό σύστημα εγγυήσεων ή οποιαδήποτε μορφή εξάρτησης από τρίτους. Η ιδιότητα της Κύπρου ως κράτος μέλος της ΕΕ αποτελεί την καλύτερη εγγύηση για την ασφάλεια, τη σταθερότητα και την ευημερία της χώρας και όλων των Κυπρίων.

Το Ευρωπαϊκό Λαϊκό Κόμμα στέκεται στο πλευρό σας – τώρα και πάντα – στην αντιμετώπιση της μεγαλύτερης πρόκλησής σας, η οποία είναι και ευρωπαϊκή πρόκληση: να τερματιστούν τα 51 χρόνια κατοχής και διαίρεσης της Κύπρου από την Τουρκία. Θέλω, για ακόμη μια φορά, να τονίσω ότι το ΕΛΚ και η ΕΕ δεν θα αποδεχτούν ποτέ μια μόνιμη λύση δύο κρατών όπως προτείνει η Τουρκία.

Αγαπητή Αννίτα,

Η ηγεσία σου έχει φέρει έναν αέρα ανανέωσης και αποφασιστικότητας που χαίρει μεγάλου σεβασμού στην πολιτική μας οικογένεια. Ηγείσαι με ακεραιότητα, καθαρότητα και βαθιά προσήλωση στις δημοκρατικές αξίες. Χαρακτηριστικά που είναι πιο αναγκαία από ποτέ σε αυτές τις δύσκολες εποχές. Ο ΔΗΣΥ, ως ένα πραγματικά φιλοευρωπαϊκό κόμμα, αποτελεί την καλύτερη επιλογή για όλους τους Κύπριους.

Εκ μέρους ολόκληρου του Ευρωπαϊκού Λαϊκού Κόμματος, σας συγχαίρω για τα 49 χρόνια ηγετικής προσφοράς, μεταρρυθμίσεων και αφοσίωσης στην ευρωπαϊκή πορεία. Ο αγώνας σας είναι και δικός μας αγώνας. Και το μέλλον σας είναι ένα μέλλον που θα συνεχίσουμε να διαμορφώνουμε μαζί με το δικό μας. Σας εύχομαι να περάσετε όμορφα στη σημερινή γιορτή – μαζί με τις ευχές μου για κάθε επιτυχία.